b'\n_START_ARTICLE_\nCernik (Brodsko-posavska \xc5\xbeupanija)\n_START_SECTION_\nZemljopis\n_START_PARAGRAPH_\nOp\xc4\x87ina Cernik prostire se sjeverno od Nove Gradi\xc5\xa1ke, na ju\xc5\xbenim padinama Psunja i zapadnim padinama Po\xc5\xbee\xc5\xa1ke gore.\n_START_SECTION_\nPovijest\n_START_PARAGRAPH_\nCernik je nastanjen od pradavnih vremena (neolitska naselja na brdu Slav\xc4\x8di i u Cerni\xc4\x8dkoj \xc5\xa0agovini - Star\xc4\x8deva\xc4\x8dka kultura). U sklopu provincije Panonia Savia, Rimljani \xc4\x8detiri stolje\xc4\x87a vladaju ovim krajem (rimski nalazi u Ba\xc4\x87indolu i Podvr\xc5\xa1kom). _NEWLINE_U povijesnim izvorima Cernik se spominje 1255. godine (Chernik Campus), a u pisanim dokumentima 1363., 1372., 1381., 1407., 1454., 1463. itd. kao posjed i utvrda slavonskih plemi\xc4\x87a Berislavi\xc4\x87a, Desislavi\xc4\x87a (De\xc5\xbeevi\xc4\x87a) s pridjevkom Cerni\xc4\x8dki. Godine 1514. plemi\xc4\x87ki posjed ima dvadesetak sela, a 1520. kraljevom poveljom postaje trgovi\xc5\xa1te (godi\xc5\xa1nji sajam na dan sv. Franje). _NEWLINE_Godine 1525. Ludovik II. potvr\xc4\x91uje De\xc5\xbeevi\xc4\x87ima pravo nad novom utvrdom (Castrum novum Lehowacz alias Waskap in district Czernek). Godine 1536., zajedno s utvrdama u \xc5\xa0agu, Gra\xc4\x8danici i Podvr\xc5\xa1kom, Cernik pada u turske ruke. Postaje jako tursko upori\xc5\xa1te, trgova\xc4\x8dko, obrtni\xc4\x8dko i vjersko sredi\xc5\xa1te i sjedi\xc5\xa1te sand\xc5\xbeakata. Kona\xc4\x8dno je oslobo\xc4\x91en 1691. godine. Nakon reokupacije cerni\xc4\x8dkim posjedom i utvrdom upravlja Carska komora. Od 1707. g. u vlasni\xc5\xa1tvu je baruna Maksimilijana Petra\xc5\xa1a, a od 1753. potpukovnika Marka Markovi\xc4\x87a \xc4\x8diji sin Stjepan utvrdu prepravlja u barokni dvorac. Od 1798. g. vlastelinstvo mijenja gospodare (Carion, Tarnoczy, M\xc3\xbcller, Colloredo, Bomballes, Tcharner, Strickler i dr.). Godine 1917. posjed i dvorac dolaze u ruke obitelji Kulmer. Nacionalizacijom 1946. godine, grof Aleksandar Kulmer gubi vlastelinstvo Cernik i barokni dvorac._NEWLINE_U ranom srednjem vijeku Cernik je sredi\xc5\xa1te prostrane \xc5\xbeupe od Save do Psunja u Pe\xc4\x8du\xc5\xa1koj biskupiji. U predtursko vrijeme ima pet katoli\xc4\x8dkih crkvi: u Zapolju, u groblju u Novoj Gradi\xc5\xa1ki, na starom cerni\xc4\x8dkom groblju, na brdu Slav\xc4\x8di, kod kapelice Sv. Roka. U vrijeme turske okupacije franjevci okupljaju katolike izvan Cernika, kod jedne lipe gdje \xc4\x87e kasnije izgraditi ku\xc4\x87u (hospicij) a potom i drvenu crkvu na mjestu dana\xc5\xa1nje crkve sv. Leonarda. Godine 1623. cerni\xc4\x8dka je \xc5\xbeupa u sastavu veli\xc4\x8dkog samostana. Godine 1726. postaje samostalna \xc5\xbeupa sv. Petra apostola._NEWLINE_Od 1728. gradi se franjeva\xc4\x8dki samostan i drvena crkva sv. Petra. Godine 1736. po\xc4\x8dinje gradnja nove zidane crkve, a 1751. g. podi\xc5\xbee se i zidana crkva sv. Leonarda. Do 1757. cerni\xc4\x8dka \xc5\xbeupa pripada Bosni Srebrenoj, do 1900. provinciji Ivana Kapistrana, a od 1900. provinciji sv. \xc4\x86irila i Metoda. U cerni\xc4\x8dkoj je \xc5\xbeupi sedam filijala, a \xc5\xbeupa pripada Po\xc5\xbee\xc5\xa1koj biskupiji.\n_START_SECTION_\nGospodarstvo\n_START_PARAGRAPH_\nCerni\xc4\x8dki kraj pogodan je za razvoj sto\xc4\x8darstva, vinogradarstva, vo\xc4\x87arstva i proizvodnju zdrave hrane. Jo\xc5\xa1 u turskom vremenu bio je poznat po kvalitetnom maslu, vo\xc4\x87u i vinu. Nakon reokupacije na vlastelinskom posjedu razvija se upravo takva proizvodnja te ru\xc4\x8dna izrada cigle, gra\xc4\x91e, \xc5\xa1indre, vapna za potrebe obnove utvrde i gradnju crkvi. Polovicom 19. st. unapre\xc4\x91uje se proizvodnja drvene gra\xc4\x91e, daske, du\xc5\xbeice, kamena, vapna, opeke, crijepa i rakije uvo\xc4\x91enjem parnih postrojenja. Francuz Carion 1864. godine proizvodi milijune komada du\xc5\xbeice, daske i piljene grade u \xc5\xa1umama oko Cerni\xc4\x8dke \xc5\xa0agovine. Otvaraju se rudnici lignita i pogon za preradu mineralnog ulja u Ba\xc4\x87indolu 1859. Tu je prvo postrojenje za bu\xc5\xa1enje i preradu nafte u Hrvatskoj._NEWLINE_Po\xc4\x8detkom 19. st. Cernik je jako obrtni\xc4\x8dko mjesto pa 1826. Obrtni zbor okuplja vi\xc5\xa1e desetaka kolara, ba\xc4\x8dvara, tesara, zidara, stolara, lon\xc4\x8dara, remenara, obu\xc4\x87ara, staklara, kroja\xc4\x8da, mlinara i dr. Krajem 19. i po\xc4\x8detkom 20. st. Cernik postaje industrijsko sredi\xc5\xa1te ovog dijela Slavonije; otvaraju se industrijski pogoni koje pokre\xc4\x87e parni stroj, grade se \xc5\xa1umske \xc5\xbeeljeznice, otvaraju novi ugljenokopi i tvornice. Godine 1879. radi vlastelinska Tvornica \xc5\xbeeste, godine 1897. Kemijska tvornica Huge Blancka, oko 1900. Paropilana Marijevac sa Tvornicom drvene galanterije u Cerniku i Tvornicom namje\xc5\xa1taja E. Stricklera u Novoj Gradi\xc5\xa1ki. Rade i mlinovi na vodu i paru u Cerniku i Ba\xc4\x87indolu te parni pogoni za proizvodnju opeke i crijepa. Sve to je nestalo tijekom I. i II. svj. rata pa op\xc4\x87ina Cernik danas nema nijedan industrijski pogon.\n_START_SECTION_\nSpomenici i znamenitosti\n_START_PARAGRAPH_\nDvorac Cernik sagra\xc4\x91en je po\xc4\x8detkom 18. stolje\xc4\x87a na temeljima stare tvr\xc4\x91ave. Dana\xc5\xa1nji barokni izgled dobio je za vrijeme plemenita\xc5\xa1ke obitelji Markovi\xc4\x87 1756. godine. Franjeva\xc4\x8dki samostan i crkva sagra\xc4\x91eni su 1730. godine, tako\xc4\x91er u baroknom stilu, a stolje\xc4\x87ima su sredi\xc5\xa1te kulture Cernika.\n_START_SECTION_\nObrazovanje\n_START_PARAGRAPH_\nVjerska i obrazovna djelatnost franjevaca ostavila je dubok trag u svekolikom razvoju Cernika. U 18. st. u samostanu djeluje latinska i gramati\xc4\x8dka \xc5\xa1kola u kojoj se pou\xc4\x8davaju budu\xc4\x87i sve\xc4\x87enici. 1741. ovdje se \xc5\xa1koluje M.A. Relkovi\xc4\x87, hrvatski prosvjetitelj (Satir). Do otvaranja prve pu\xc4\x8dke \xc5\xa1kole 1859. pri samostanu se \xc5\xa1koluju budu\xc4\x87i \xc5\xa1egrti. Sve je ovo bila podloga za utemeljenje DVD-a 1885., HPD "Tomislav" 1905., Hrvatske \xc4\x8ditaonice 1908., Prosvjetnog i dobrotvornog dru\xc5\xa1tva "Selja\xc4\x8dka sloga" 1925., NK "Mladosti" 1948., itd. _NEWLINE_Danas u Cerniku postoji Osnovna \xc5\xa1kola "Matija Gubec", koju poha\xc4\x91aju i u\xc4\x8denici iz okolnih naselja.\n_START_SECTION_\nKultura\n_START_PARAGRAPH_\n15. travnja 2004. otvorena je Biblijsko-arheolo\xc5\xa1ka izlo\xc5\xbeba u cerni\xc4\x8dkom franjeva\xc4\x8dkom samostanu, a u njezinom stalnom postavu nalaze se brojni arheolo\xc5\xa1ki ostaci s podru\xc4\x8dja biblijskih zemalja, od prethistorije do turskog razdoblja, kao i predmeti vezani uz svakodnevni \xc5\xbeivot tih krajeva. Usto, izlo\xc5\xbeba u svome postavu ima i niz izdanja Biblija, od replika najstarijih rukopisa na izvornim jezicima do primjeraka hrvatskih prijevoda biblijskog teksta. _NEWLINE_U Cerniku se odr\xc5\xbeavaju "Susreti malih pjesnika Slavonije i Baranje".'